हिलाल कमेटी सदस्यों ने इस्तीफा भेजा
हिलालकमेटी के सभी छह सदस्यों ने दरगाह नाजिम को लिखित में इस्तीफा भेज दिया है। कमेटी में यह लिखित इस्तीफा रिसीव कर लिया गया है, लेकिन अभी इस पर कोई निर्णय नहीं हो सका है। जमादिउस्सानी महीने के चांद के ऐलान को लेकर हुए बदलाव के बाद शहरकाजी मौलाना तौसीफ अहमद सिद्दीकी और हाफिज अब्दुल गफूर से कुछ लोगों ने अभद्र व्यवहार किया। इससे नाराज हो कर शहर काजी सिद्दीकी समेत छह सदस्यों ने बुधवार रात को बैठक कर इस्तीफा देने का फैसला ले लिया था। अब यह इस्तीफा लिखित में नाजिम कार्यालय को भेजा गया है।
इधर, नाजिम लेफ्टिनेंट कर्नल मंसूर ने कहा कि अभी उनके पास इस्तीफा नहीं आया है। शहर काजी के समर्थन में नाजिम को ज्ञापन देने पहुंचे, प्रतिनिधिमंडल से नाजिम ने कहा कि वह शहर काजी से बातचीत करेंगे। इधर, हिलाल कमेटी के सदस्यों के समर्थन में गुलाबबाड़ी, लौंगिया और घोसी मोहल्ला समेत विभिन्न क्षेत्रों के लोग भी रहे हैं।
hin_Deva hin_Deva hin_Deva